# KISKŐRÖS VÁROS POLGÁRMESTERE

**ELŐTERJESZTÉS**

(a Képviselő-testület 2021. november 24–i ülésére)

# TÁRGY: A 3. SZÁMÚ FELNŐTT FOGORVOSI KÖRZET MŰKÖDTETÉSE

Kiskőrös Város Önkormányzata Képviselő-testületének az egészségügyi alapellátás körzeteiről szóló 10/2016. (V.26.) önkormányzati rendelet 3. mellékletében meghatározott 3. számú felnőtt fogorvosi körzet (a továbbiakban: 3. számú felnőtt fogorvosi körzet) területi ellátási kötelezettséggel történő működtetésére Kiskőrös Város Önkormányzata a Dr. Szilágyi Fogorvosi és Egészségügyi Betéti Társasággal (székhelye: 6200 Kiskőrös, Kodály Zoltán u.4., cégjegyzékszám: 03 06 106774, továbbiakban: Betéti Társaság) kötött megbízási szerződést.

Dr. Szilágyi Sándor a Betéti Társaság egyedüli beltagja és képviselője, a 3. számú felnőtt fogorvosi körzet ellátására személyesen kötelezett fogszakorvos 2021. november 7. elhunyt.

Az önálló orvosi tevékenységről szóló 2000. évi II. törvény (a továbbiakban: Öotv.) 2. § (4) bekezdése alapján a praxisjog jogosultjának halála esetén - egymást követő sorrendben - a praxisjog folytatására

*a)* a házastárs, illetőleg

*b)* az egyenesági leszármazó

jogosult.

Dr. Szilágyi Sándor egyensági leszármazói, gyermekei 2021. november 9-én nyilatkoztak arról, hogy nincs olyan, a praxisjog folytatására jogosult személy, aki megfelel a jogszabályban meghatározott feltételeknek.

Az Öotv. 2.§ (6)-(7) bekezdései szerint, ha a praxisjog folytatására jogosult személy nem felel meg a jogszabályban meghatározott feltételeknek a praxisjogot a korábbi jogosult halálától számított 1 éven belül ingyenesen vagy visszterhesen elidegenítheti. Ha a praxisjog elidegenítésére jogosult személy e jogával a megjelölt határidőn belül nem él, a praxisjog megszűnik.

A Betéti Társaság egyedüli kültagja, Szilágyi Miklós – aki a Polgári Törvénykönyvről szóló 2013. évi V. törvény 3:158. § (2) bekezdése alapján a Betéti Társaság vezető tisztségviselőjének minősül a társasági szerződés módosításáig, vagy az átalakulás, egyesülés megtörténtéig, a jogutód nélküli megszűnésig, ezek hiányában a felszámoló kirendeléséig – kérte a Betéti Társaság és Kiskőrös Város Önkormányzata között 2002. január 29. napján, a 3. számú felnőtt fogorvosi körzet területi ellátási kötelezettséggel történő működtetésére létrejött és többször módosított 1347-2/2002. számú megbízási szerződés közös megegyezéssel, 2021.november 30. napjával történő megszüntetését. A fenti okok miatt a Betéti Társaság a kiskőrösi 3. számú felnőtt fogorvosi körzet fogászati feladatait biztosítani nem tudja.

Az egészségügyi alapellátásról szóló 2015. évi CXXIII. törvény 5. § (1) bekezdés b) pontja szerint a települési önkormányzat az egészségügyi alapellátás körében gondoskodik a fogorvosi alapellátásról, ezért az Önkormányzatnak a 3. számú felnőtt fogorvosi körzet feladat-ellátását a praxisjog elidegenítéséig, illetve a praxis betöltéséig helyettesítéssel kell megoldania.

Dr. Herczeg László az 1. számú felnőtt fogorvosi körzet fogorvosa vállalta, hogy helyettesítéssel ellátják a 3. számú felnőtt fogorvosi körzetben a fogászati alapellátást.

A fentiek alapján javaslom, hogy a Képviselő-testület a határozat-tervezet szerint döntsön.

**Kiskőrös, 2021. november 16.**

 **Domonyi László s.k.,**

 **polgármester**

**HATÁROZAT-TERVEZET**

A Képviselő-testület

1. egyetért azzal, hogy Kiskőrös Város Önkormányzata és a Dr. Szilágyi Fogorvosi és Egészségügyi Betéti Társaság (székhelye: 6200 Kiskőrös, Kodály Zoltán u.4.) között 2002. január 29. napján létrejött, 1347-2/2002. számú megbízási szerződés 2021. november 30. napjával, közös megegyezéssel megszüntetésre kerüljön.
2. felhatalmazza a polgármestert a határozat melléklete szerinti szerződés aláírására.

**Felelős:** polgármester

**Határidő**: azonnal

1. egyetért azzal, hogy 2021. december 1. napjától a 3. számú felnőtt fogorvosi körzetet – legfeljebb a 3. számú felnőtt fogorvosi körzet működtetéséhez szükséges praxisjogot engedélyező határozat véglegessé válásáig - az Egészségügyi, Gyermekjóléti és Szociális Intézmény (6200 Kiskőrös, Árpád u. 8.) működtesse.
2. felkéri az Egészségügyi, Gyermekjóléti és Szociális Intézmény vezetőjét, hogy a 3. számú felnőtt fogorvosi körzet helyettesítéssel történő működtetéséhez a szükséges engedélyeket szerezze be és a helyettesítést ellátó fogorvossal – Dr. Herczeg László fogorvossal - a feladat ellátása tárgyában a feladat-ellátási megállapodást kösse meg.

**Felelős:** polgármester, Egészségügyi, Gyermekjóléti és Szociális Intézmény vezetője

**Határidő:** 2021. november 30.